ཞི་ཅིན་ཕིན་གྱིས་སྲིད་དབང་བཟུང་རྗེས།རྒྱ་ནག་གི་རང་དབང་དང་།དམངས་གཙོ།འགྲོ་བ་མིའི་ཐོབ་ཐང་།ད་དུང་།བོད་དང་ཤར་ཏུར་ཁི་སི་ཐན་སོགས་ལ་སྔར་ལས་གཉའ་གནོན་བྱས་ཡོད་པ་ནི་འཛམ་གླིང་ཡོངས་ཀྱིས་ངོས་ལེན་བྱེད་ཀྱི་ཡོད་པའི་དོན་དངོས་ཤིག་ཡིན་པར་མ་ཟད།ཟླ་འདིའི་རྒྱ་ནག་གི་ཚོགས་ཆེན་གཉིས་ཀྱི་སྐབས་ཞི་ཅིན་ཕིན་རྒྱ་གཞུང་གི་ཆེས་མཐོའི་དབང་ཆའི་གོ་བབ་ཏུ་བསྡད་པའང་ཀུན་གྱིས་མཐོང་ཆོས་སུ་གྱུར་པའི་དོན་དངོས་ཤིག་ཡིན།རྒྱབ་ལྗོངས་ཆེན་པོ་འདི་འདྲ་ཞིག་གི་འོག་ནས།ཞི་ཅིན་ཕིན་གྱིས་ཚད་མེད་པའི་སྒོ་ནས་དབང་ཆ་འཛིན་པར་བརྟེན།ཁོས་བོད་ཐོག་ཏུ་སྲིད་ཇུས་ཅི་ཞིག་འཛིན་པ་ནི་བོད་མི་ཚོས་ཧ་ཅང་དོ་ཁུར་བྱེད་པའི་གནད་དོན་ཞིག་ཡིན།ཞི་ཅིན་ཕིན་སྲིད་གཞུང་གིས་བོད་ཐོག་ཏུ་འཛིན་པའི་སྲིད་ཇུས་ལ་ཞིབ་འཇུག་བྱེད་པར།ཐོག་མར་འདས་པའི་རྒྱ་གཞུང་གིས་བོད་ཐོག་ཏུ་བཟུང་བའི་སྲིད་ཇུས་ལ་ལྟ་དགོས་ཤིང་།ཅིའི་ཕྱིར་དེ་ལྟ་བུའི་སྲིད་ཇུས་ཤིག་བཟུང་དགོས་པ་ལའང་ལྟ་དགོས།དེ་ནས་མ་འོངས་པར་བོད་ཐོག་ལ་འཛིན་པའི་སྲིད་ཇུས་ཐད་ལ་ཞིབ་འཇུག་གནང་ན།ཞི་ཅིན་ཕིན་གྱིས་བོད་ཐོག་ལ་འཛིན་པའི་སྲིད་ཇུས་ཀྱི་སྤྱི་ཁོག་ཅིག་ཤེས་རྒྱུ་རེད།